###  Právne vedomie mládeže v oblasti ľudských práv

Autor: Mgr. Marcela Bielikova, CVTI SR, Staré grunty 52, 842 44 Bratislava

*Ústava SR zakotvuje pre každého slobodu a rovnosť v dôstojnosti i v právach a zaručuje základné práva a slobody na území SR všetkým, bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnostnej alebo etnickej skupine, majetok, rod alebo iné postavenie. Základné práva a slobody sú neodňateľné, nescudziteľné, nepremlčateľné a nezrušiteľné.*

 ***Celoštátna stratégia ochrany a podpory ľudských práv v Slovenskej republike***

Vychádzajúc zo Všeobecnej deklarácie ľudských práv, z  Deklarácie práv dieťaťa a z Dohovoru o právach dieťaťa má každé dieťa právo na rodičovskú lásku, vzdelanie a zábavu. Preto by sa každý človek mal snažiť, aby deti tieto práva mali. Nové chápanie  dieťaťa ako aktívneho subjektu a statusu jedinečnej a neopakovateľnej bytosti a nositeľa základných práv našlo svoje vyjadrenie už v Deklarácii práv dieťaťa OSN z 20. novembra 1959, ale veľmi konkrétne v prijatom **Dohovore o právach dieťaťa, ktorý vychádza z princípu  najvyššieho záujmu dieťaťa. Veď „ľudstvo je povinné dať dieťaťu to najlepšie čo má“.**

Výskum vzdelávania a uplatňovania ľudských práv v školskom a rodinnom prostredí sa realizuje v rámci dlhodobého monitoringu vzdelávania a uplatňovania ľudských práv a súvisí s napĺňaním priority III ( Výchova, vzdelávanie, odborná príprava a výskum v oblasti ľudských práv) Celoštátnej stratégie ochrany a podpory ľudských práv v Slovenskej republike. Cieľom reprezentatívneho celoslovenského výskumu výchovy k ľudským právam v školskom a rodinnom prostredí bolo v roku 2016 zmapovať a analyzovať právne vedomie žiakov, zdroje informácií o ľudských právach (zastúpenie školy a rodiny) a úroveň spolupráce školy a rodiny žiaka pri výchove k ľudským právam, ako aj mieru participácie rodičov na výchove detí k ľudským právam. Úloha súčasne poukazuje na nedostatky v dodržiavaní ľudských práv, ako v prostredí školy tak aj rodiny a získané výsledky porovnáva s predchádzajúcimi výskumnými zisťovaniami (roky 2007, 2009, 2012 a 2014) s cieľom načrtnúť vývojové trendy skúmaných javov. Veď ako sa hovorí v Stratégii „ je potrebné a nevyhnutné zásadne zvýšiť štandardy výchovy a vzdelávania v agende ľudských práv v SR tak, aby sa ľudskoprávna problematika stala prirodzenou súčasťou všetkých oblastí a úrovní vzdelávacieho procesu. Výchova a vzdelávanie musia byť vnímané ako kľúčové nástroje rozvíjania kultúry tolerancie, inkluzívnosti a otvorenosti.

V príspevku sme sa zamerali na výsledky skúmania edukačného procesu a vedomostí žiakov základných a stredných škôl v oblasti ľudských práv. Výskum sa realizoval na vzorke 2350 respondentov. Výberovými kritériami boli pohlavie, vek, typ navštevovanej školy, ročník, veľkosť bydliska a kraj SR.

### Právne vedomie

*Cieľom vzdelávania k ľudským právam je zvýšiť právne vedomie žiakov  o ľudských právach, ako aj o právach špecifikovaných pre dieťa. Výchova k občianstvu, ktorého súčasťou sú práve ľudské práva je jednou z najdôležitejších častí vzdelávania a jej cieľom je vychovať vzdelaného človeka so správnym a aktívnym postojom k princípom občianskej spoločnosti, teda aj k ľudským právam.[[1]](#footnote-1)*

###### Znalosť konkrétnych práv definovaných pre deti

*Výchovnovzdelávací proces poskytuje vhodné prostredie na odovzdávanie poznatkov a hodnôt potrebných na to, aby sa mladí ľudia aktívne zapojili do spoločnosti, aby sa stali jej platnými členmi. Cieľom výchovy a vzdelávania k ľudským právam v školách a nielen v nich je osvojiť si vedomosti a zručnosti, formovať postoje dôležité pre ľudskú dôstojnosť, informovanosť v súlade s ľudskými právami. Problematika ľudských práv je začlenená do učebných osnov viacerými spôsobmi: ako samostatný predmet, ako kurz s určeným obsahom, ako súčasť existujúcich predmetov (občianska výchova, etika, náuka o spoločnosti, občianska náuka a pod.), ako súhrn tém zaradených do vyučovacích predmetov , prípadne ako kombinácia prístupov. V súvislosti so vzdelávaním v oblasti ľudských práv nás vo výskume zaujímalo, či žiaci základných a stredných škôl poznajú svoje práva.*

Najznámejšími právami dieťaťa sú pre žiakov nasledujúce práva: **právo na vzdelanie,** ktoré uviedlo **70,5%** žiakov, **právo na slobodu prejavu, slobodu náboženstva a prístupu k informáciám (41,1%),** **právo na výchovu, starostlivosť rodičov a rodinu (40,7%)** a **právo na život, lásku (29,5%)**. Medzi menej frekventované odpovede patrilo právo na zdravie a lekársku starostlivosť, na združovanie a voľný čas a kamarátov. Pod hranicou 10% sa nachádzalo  právo na vlastnú identitu, dôstojnosť a uznanie, pričom oproti roku 2014 dochádza k výraznejšiemu nárastu a právo na zabezpečenie a súkromie. Žiaci vo svojich odpovediach spomenuli takmer všetky základné práva dieťaťa definované v dokumente Dohovor o právach dieťaťa s výnimkou práva na ochranu pred negatívnymi javmi. Hoci poradie preferencie jednotlivých ľudských práv zostáva nezmenené, mladí ľudia si stále viac uvedomujú dôležitosť práva na vlastnú identitu, dôstojnosť a uznanie. Prehľad uvedených ľudských práv podrobne znázorňuje  graf č.1.

**Graf č. 1**

Poznámka: Súčet odpovedí presahuje 100 % z dôvodu možnosti uviesť viac odpovedí

Práva dieťaťa vedeli uviesť v  o niečo vyššej miere dievčatá ako chlapci, pričom uvedený trend je zreteľný vo všetkých rokoch skúmania. Nedostatky vo vedomostiach prezentovali výraznejšie mladší žiaci, najmä žiaci 8.a 9.ročníka základnej školy, kde až viac ako každý desiaty oslovený nevedel definovať práva dieťaťa. Na mieru znalostí jednotlivých práv dieťaťa tak vplýva stupeň a typ školy, ktorú žiak navštevuje, dĺžka a obsah vzdelávania. Analýzou odpovedí “neviem“ podľa jednotlivých krajov SR a veľkosti sídelnej jednotky sa zistilo, že práva dieťaťa nevedeli najčastejšie uviesť žiaci z Trnavského a následne z Bratislavského kraja (TT 21,2%, BA 11,4%). Predpokladáme, že výsledky nemusia jednoznačne vystihovať skutočné vedomosti žiakov, dokumentujú do určitej miery nezáujem, prípadne ľahostajnosť k skúmanej problematike, prezentovaný práve odpoveďou neviem. Sú to respondenti z Bratislavského kraja, ktorí v najvyššom percente prezentovali právo na vzdelanie (BA 69,2%), uvedomujúc si dôležitosť vzdelania pre ďalší život. Právo na združovanie a voľný čas, právo na identitu i lekársku starostlivosť najviac zo všetkých vo svojich odpovediach uvádzali respondenti z Prešovského kraja a spolu so skúmanými žiakmi základných a stredných škôl z Košického kraja v najvyššom zastúpení poukazovali na právo na slobodu prejavu, prístup k informáciám a slobodu náboženstva. Až približne každý druhý respondent z uvedených krajov vo svojich odpovediach deklaroval právo na slobodu prejavu. Ostatné kraje SR vykazovali nižšie percentá, pričom najnižšiu hodnotu dosiahlo u opýtaných pochádzajúcich z Bratislavského a Žilinského kraja. Diferenciácie podľa veľkosti bydliska ukázali, že odpoveď neviem je rozšírenejšia u žiakov základných a stredných škôl  vo veľkomestách a v najmenších obciach. Pritom sú to respondenti z najmenších lokalít do 2000 obyvateľov, ktorí najčastejšie zo všetkých deklarovali právo na slobodu prejavu, prístup k informáciám a slobodu náboženstva, právo na život a právo na zabezpečenie a súkromie. Na mieru znalostí práv dieťaťa vplýva aj výška vzdelania rodičov a informovanie žiakov rodičmi o téme ľudských práv. Žiaci, ktorých rodičia majú vysokoškolské vzdelanie, vedeli uviesť práva dieťaťa častejšie ako žiaci, ktorých rodičia majú najnižšie ukončené vzdelanie – základné vzdelanie. Je teda zrejmé, že pri výchove a vzdelávaní žiakov v oblasti ľudských práv popri škole významnú úlohu zohráva aj rodina.

Rozdiely medzi súborom **žiakov základných škôl a súborom žiakov stredných škôl** poukázali na skutočnosť, že hoci v oboch súboroch dominuje právo na vzdelanie (ZŠ 68,6%, SŠ 72,2%), v odpovediach na základné práva dieťaťa existujú rozdiely podľa typu navštevovanej školy. Zatiaľ čo mladší žiaci častejšie definovali právo na rodinný život, výchovu a starostlivosť a právo na zabezpečenie a súkromie, u stredoškolákov sa objavuje vo vyššom percente právo na slobodu prejavu a prístup k informáciám, právo na zdravie a zdravotnú starostlivosť a uznanie a identitu. Je teda zrejmé, že vo vyššom veku je pre jedinca dôležité popri práva na vzdelanie aj sloboda prejavu a prístup k informáciám, zdravie a zdravotná starostlivosť i vlastná identita a uznanie, v mladšom veku sa dôraz kladie najmä ma rodinu, výchovu a starostlivosť. Výsostné miesto v definovaných právach žiakov základných aj stredných škôl zaujímalo aj právo na život a lásku, ktoré deklarovala takmer tretina oslovených ako zo základných tak aj zo stredných škôl.

Na základe **porovnania konkrétnych znalostí** práv dieťaťa u žiakov základných a stredných škôl v **analyzovanom výskume (rok 2016) a vo výskumoch realizovaných v rokoch 2007, 2009, 2012, 2014**  možno konštatovať, že vo všetkých sledovaných rokoch sa na prvých miestach poradiaobjavilo **právo na vzdelanie, právo na slobodu prejavu a prístup k informáciám, právo na výchovu a rodinu a právo na život.** Podnetná sa javí skutočnosť, že tak ako v predchádzajúcich rokoch najčastejšie zdôrazňované právo je právo na vzdelanie. Súčasní mladí ľudia mu pripisujú čoraz väčšiu dôležitosť obdobne ako v prípade práva na výchovu, rodinný život a starostlivosť. Súčasne aj právo na slobodu prejavu a prístup k informáciám zaznamenáva oproti predchádzajúcemu zisťovaniu v roku 2014 nárast aj keď nedosahuje hodnotu z roku 2012. Súvisí to s väčšou slobodou mladých ľudí pri presadzovaní vlastného názoru, väčších možností prístupu k informáciám, prípadne so zmenou hodnôt života so zameraním na vzdelanie a rodinu. Výsledky skúmania však celkovo potvrdili vysokú mieru informovanosti. Tak zatiaľ čo v roku 2007 14,4% nevedelo definovať práva dieťaťa a v roku 2009 to už bolo takmer 30% (29,2%), v roku 2016 je to len 8,5% opýtaných. Zistenia tak ukázali, že súčasní mladí ľudia disponujú výrazne väčším objemom vedomostí, kedy „len“ necelých 10% oslovených priznalo, že práva dieťaťa nepozná.

**Tabuľka č. 1**

|  |  |
| --- | --- |
| **Práva dieťaťa** | **%** |
| **2007** | **2009** | **2012** | **2014** | **2016** |
| právo na vzdelanie | **53,8** | **45,5** | **65,0** | **65,8** | **70,5** |
| právo na voľný čas | 18,5 | 15,1 | 15,1 | 9,6 | 10,3 |
| právo na uznanie a identitu | 13,9 | 4,6 | 3,4 | 3,2 | 7,5 |
| právo na výchovu, rodinný život  | **35,4** | **24,3** | **31,1** | **32,3** | **40,7** |
| právo na zdravie a starostlivosť | 14,7 | 10,7 | 13,5 | 16,2 | 16,4 |
| právo na slobodu prejavu a inf. | **39,7** | **31,8** | **42,8** | **37,0** | **41,1** |
| právo na život | 29,7 | 20,2 | 27,1 | 32,6 | 29,5 |
| právo na zabezpečenie, súkromie | 7,4 | 10,0 | 3,2 | 3,8 | 6,6 |
| neviem  | 14,4 | 29,2 | 8,4 | 10,2 | 8,5 |

###### Znalosť dokumentu Dohovor o právach dieťaťa

*Základným a komplexným dokumentom pojednávajúcim o právach dieťaťa je medzinárodne uznávaný dokument Dohovor o právach dieťaťa. Dohovor zahŕňa garancie práv dieťaťa, a to ako základných občianskych práv a slobôd, tak aj hospodárskych, sociálnych a kultúrnych práv. Spája teda v sebe ochranu práv dieťaťa. Dohovor je založený na 4 základných princípoch: zákaz diskriminácie, záujem dieťaťa ako prvoradé hľadisko pri činnosti týkajúcej sa detí, prirodzené právo na život, rešpektovanie práva dieťaťa na vlastný názor.*

Znalosť dokumentu o právach dieťaťa potvrdila tretina oslovených (34,8%). Presný názov **Dohovor o právach dieťaťa** uviedlo **27,9% žiakov**, **1,1% neuviedlo konkrétny názov a 5,6% označilo iný dokument**.

**Graf č. 2**

Správny názov dokumentu, v ktorom je uvedený úplný popis práv dieťaťa vedelo uviesť viac dievčat ako chlapcov , ktoré zároveň častejšie uvádzali aj iný názov. Pritom v oboch súboroch výrazne prevažuje neznalosť názvu dokumentu. Až 68,8% mužov a 61,7% žien nepozná základný dokument o právach dieťaťa. Uvedené výsledky sú alarmujúce. Sledovaním vedomostí vo vzťahu k ročníku štúdia sa zistilo, že najviac poznatkov deklarovali žiaci 8.ročníka základnej školy, kde správny názov dokumentu uviedla tretina oslovených, najmenej z 9.ročníka základnej školy a z 1.ročníka strednej školy. Títo zároveň v najvyššom počte prezentovali neznalosť.

**Tabuľka č. 2**

|  |  |  |  |  |  |  |
| --- | --- | --- | --- | --- | --- | --- |
| **Znalosť Dohovoru o právach dieťaťa** | **7.** | **8.** | **9.** | **1.** | **2.** | **3.** |
| áno, poznám | 30,2 | 35,9 | 22,5 | 22,5 | 26,7 | 33,3 |
| nie, nepoznám | 57,5 | 57,1 | 70,4 | 72,2 | 68,5 | 63,2 |

Poznámka: V tabuľke sú uvedené len možnosti nepoznám dokument a poznám (uvedený správny názov)

Konkrétnu znalosť dokumentu prezentovalo 37,8% žiakov **základných škôl** a 31,7% žiakov **stredných škôl**, pričom presný názov Dohovoru o právach dieťaťa uviedlo 312/29,0% mladších žiakov a 309/26,9% stredoškolákov. Iný názov označilo 7,7% opýtaných zo základných škôl a 3,7% zo stredných škôl. Celkovo výsledky potvrdili prevahu vedomostí o dokumentoch venujúcich sa právam dieťaťa a ľudským právam u mladších žiakov, žiakov základných škôl. Je zrejmé, že na tomto stupni vzdelania dochádza vo vzdelávaní k orientácii na základné dokumenty o právach dieťaťa a ľudských právach, zatiaľ čo na vyššom stupni sa už v rámci výučby preberajú špecifické ľudskoprávne témy. Graf zobrazuje všeobecnú znalosť/neznalosť dokumentov o ľudských právach podľa typu navštevovanej školy.

**Graf č. 3**

 S výškou vzdelania matky stúpa percento žiakov so znalosťou konkrétneho dokumentu o právach dieťaťa. A tak až takmer tretina žiakov s rodičmi s vysokoškolským vzdelaním označila, že pozná názov dokumentu popisujúceho práva dieťaťa, pričom presný názov uviedlo okolo 30% opýtaných (vysokoškolské: matka 29,6%, otec 30,7%). V prípade rodičov s najnižším vzdelaním, základné vzdelanie, to bolo len okolo 14%. Zaujímavá je skutočnosť, že správny názov dokumentu - Dohovor o právach dieťaťa označilo aj približne 30% žiakov rodičov s neúplným stredoškolským vzdelaním. Je teda zrejmé, že vedomosti získané v škole tvoria významný základ poznatkov pre život.

**Graf č. 4**

**Graf č. 5**

**Na základe** **porovnania** **znalostí** dokumentu obsahujúceho úplný popis práv dieťaťa u skúmaných žiakov **za sledované roky** možno konštatovať, že zatiaľ čo do roku 2009 zaznamenávame neustály pokles vedomostí, v roku 2012 sa úroveň znalostí dokumentu popisujúceho práva dieťaťa výrazne zvýšila. V súčasnosti je zrejmý opätovný nárast vedomostí. Vysoké percento žiakov základných a stredných škôl nedostatočne informovaných o základnom dokumente práv dieťaťa však súčasne naznačuje, že v danej oblasti je ešte veľa rezerv.

**Tabuľka č. 3**

|  |  |
| --- | --- |
| **Znalosť dokumentu Dohovor o právach dieťaťa** | **%** |
| **2006** | **2007** | **2009** | **2012** | **2014** | **2016** |
| áno, poznám | 36,8 | 38,4 | 24,8 | 31,3 | 28,9 | 34,8 |
| áno, nepoznám | 63,2 | 61,6 | 75,2 | 68,7 | 71,1 | 65,2 |

######

###### Znalosť iných dokumentov venujúcich sa ľudským právam a právam dieťaťa

Na položenú otázku sme získali **1503 odpovedí**. Takmer polovica oslovených **(45,1%)** však uviedla, že ďalšie dokumenty o ľudských právach **nepozná**. **Tretina**  odpovedí zahŕňali **všeobecné medzinárodné dokumenty a zmluvy o ľudských právach**, **11,6%** konkretizovalo **dokumenty z oblasti legislatívy** ako je Ústava SR a pod. a 3,1% označilo **školský poriadok**.

**Graf č. 6**

Poznámka: Súčet odpovedí presahuje 100 %, možnosť uviesť viac odpovedí súčasne

Ďalšie dokumenty zaoberajúce sa všeobecnými ľudskými právami alebo konkrétne právami detí nevedeli častejšie uviesť chlapci ako dievčatá, najmä žiaci 1. ročníka strednej školy a 9. ročníka základnej školy a zatiaľ čo na nižšom stupni vzdelávania zaznamenávame stúpajúci trend so zvyšovaním veku respondentov, u stredoškolákov je situácia opačná. Všeobecne však možno konštatovať, že viac poznatkov o ďalších dokumentoch venujúcich sa ľudským právam a právam dieťaťa (okrem Dohovoru o právach dieťaťa ) prezentovali žiaci základných škôl. Diferenciácie podľa druhu strednej školy ukázali, že širšie vedomosti vykazujú gymnazisti, ktorí najčastejšie zo všetkých uvádzali ako ďalšie ľudskopávne dokumenty, všeobecné dokumenty SR a medzinárodné dokumenty, ale aj špecifické dokumenty rôznych tém. Naproti tomu žiaci odborných škôl prezentovali dokumenty legislatívy a zároveň školský poriadok. So zvyšovaním ročníka stredoškolákov rastú ich vedomosti pri definovaní všeobecných dokumentov SR i v medzinárodnom meradle, ale aj znalosť špecifických dokumentov ku konkrétnym témam ľudských práv, na druhej strane v základných školách sú to najmladší žiaci, ktorí deklarovali najviac vedomostí z oblasti špecifických dokumentov ľudskoprávnych tém, ale aj dokumentov legislatívy SR. Zistené markantné rozdiely vo vedomostiach dokumentov k ľudským právam (okrem Dohovoru o právach dieťaťa) pravdepodobne súvisia s učebnými osnovami konkrétnych predmetov s tematikou ľudských práv pre jednotlivé ročníky štúdia.

**Na základe** **porovnania** **znalostí** ďalších (okrem Dohovoru o právach dieťaťa) dokumentov zaoberajúcich sa ľudskými právami a právami dieťaťa **u** **žiakov** **základných** a **stredných** **škôl** sa zistilo, že sú to stredoškoláci, ktorí vo vyššom percente volili odpoveď neviem (SŠ 51,9%, ZŠ 44,1%). Je teda zrejmé, že práve mladší žiaci disponujú väčším objemom vedomostí z oblasti ľudských práv. Uvedená skutočnosť korešponduje s výsledkami znalostí konkrétnych definovaných ľudských práv, ktoré sú výraznejšie zastúpené u žiakov základných škôl, ako aj znalostí dokumentu komplexne popisujúceho práva dieťaťa (Dohovor o právach dieťaťa). Vo svojich odpovediach o ďalších dokumentoch venujúcich sa ľudským právam mladší žiaci častejšie uvádzali ako všeobecné dokumenty o ľudských právach a zmluvy, tak aj špecifické dokumenty ľudskoprávnych tém. Stredoškoláci zas vo vyššom percente označovali školský poriadok. Dokumenty legislatívy (Ústava SR a pod) mali rovnaké zastúpenie u mladších žiakov tak aj u starších.

**Graf č. 7**

P**orovnaním výsledkov so zisteniami z rokov 2006, 2007, 2009, 2012 a 2014** je zreteľný celkovo negatívny trend vo vedomostiach žiakov základných a stredných škôl v oblasti znalostí širších dokumentov k problematike ľudských práv. K výraznej zmene dochádza v súčasnosti, kedy prevažujú respondenti so znalosťami. Tak zatiaľ čo v predchádzajúcom období nevedelo definovať ďalšie dokumenty zaoberajúce sa všeobecnými ľudskými právami v roku 2006 33,8% respondentov, v roku 2007 38,6%,  v rokoch 2009, 2012 a 2014 už každý druhý oslovený (rok 2009 48,7%, rok 2012 47,7%, 2014 55,2%), v súčasnom výskume zaznamenávame jeho pokles. Naproti tomu až 55% skúmaných žiakov vo svojich odpovediach konkretizovalo dokumenty so širším ľudskoprávnym záberom.

**Tabuľka č. 4**

|  |  |
| --- | --- |
| **Znalosť ďalších dokumentov o ľudských právach v odpovediach žiakov**  | **%** |
| **2006** | **2007** | **2009** | **2012** | **2014** | **2016** |
| áno, poznám | 66,2 | 61,4 | 51,3 | 52,3 | 44,8 | 54,9 |
| nepoznám neviem | 33,8 | 38,6 | 48,7 | 47,7 | 55,2 | 45,1 |

###### Zdroj informácií o právach dieťaťa

*Súčasne s mapovaním teoretických znalostí žiakov základných a stredných škôl v oblasti ľudských práv nás vo výskume zaujímal aj zdroj získaných informácií.*

Najčastejšie uvádzaným zdrojom poznatkov a informácií z oblasti ľudských práv a práv dieťaťa je jednoznačne učiteľ. **Až 86,3%** oslovených žiakov základných a stredných škôl označilo **učiteľa** za osobu, ktorá ich oboznámila s ľudskými právami. Za učiteľom nasledujú **rodičia,** ktorých uviedol **viac ako každý druhý** respondent. Aj médiá (televízia, rozhlas, tlač) zohrávajú významnú úlohu pri zvyšovaní vzdelania žiakov v oblasti ľudských práv. Takmer **40%** oslovených prezentovalo **médiá** ako zdroj informácií. Stále zvyšujúci podiel **internetu** sa potvrdil aj v tomto prípade, kedy **viac ako** **tretina** oslovených žiakov ho vníma ako dôležitý zdroj informácií o právach človeka. Približne **každý desiaty** žiak základnej a strednej školy sa oboznámil so základnými právami dieťaťa a ľudskými právami prostredníctvom **kamarátov a  6% cez spolužiakov a súrodencov**. Približne 5% skúmaných uviedlo, že im takéto **informácie im chýbajú.**

**Graf č. 8**

Poznámka: Súčet odpovedí presahuje 100 %, možnosť uviesť viac odpovedí súčasne

Informácie o právach dieťaťa priznali výraznejšie dievčatá. Len 2,5% opýtaných dievčat a 6,7 % chlapcov sa vyjadrilo, že ich o ľudských právach nikto neinformoval. Ak výsledky porovnáme podľa konkrétneho zdroja informácií zistíme, že poradie jednotlivých zdrojov je identické u oboch pohlaví. Najčastejším zdrojom informácií o právach dieťaťa sú ako pre dievčatá tak aj pre chlapcov učitelia, pričom výraznejší podiel vykazovali skúmané dievčatá. Dievčatá častejšie ako chlapci uvádzali okrem už spomínaných pedagógov aj rodičov, médiá a čo je zaujímavé aj internet. Je teda zrejmé, že dievčatá sa viac pri práci s internetom zameriavajú na rozširovanie vedomostí. Spolužiaci dominujú v odpovediach chlapcov, obdobne ako kamaráti, avšak rozdiel je len nepatrný. Ako dokumentujú získané výsledky, významné miesto popri škole a rodine  zohrávajú pri informovaní mladých ľudí aj médiá. A práve tu je dôležité si uvedomiť, že médiá poskytujú mladým ľuďom nielen pozitívne vnemy, ale aj negatívne. Je preto dôležité, aby rodičia vedeli, čo mladí v médiách sledujú. Obdobná situácia je aj v prípade internetu, ktorý, ako potvrdili aj naše výsledky, zohráva stále významnejšiu úlohu v živote súčasnej mládeže. Informácie o právach dieťaťa od učiteľov a rodičov získali častejšie mladší žiaci, žiaci základných škôl. U stredoškolákov zaznamenávame nepriamu úmernosť. So zvyšovaním ročníka štúdia opýtaných tak klesá percento tých, ktorí uvádzali učiteľov a rodičov ako zdroj vedomostí o ľudských právach. Internet dominuje v odpovediach žiakov najvyššieho ročníka základnej školy a najnižšieho ročníka strednej školy, médiá zas u stredoškolákov 1.ročníka. Všeobecne však možno konštatovať, že približne 40% oslovených žiakov ako základných tak aj stredných škôl vníma média ako významný zdroj poznatkov z oblasti ľudských práv. Z výsledkov skúmania je zrejmé, že je to škola a rodina, ktoré zohrávajú najdôležitejšiu úlohu pri rozširovaní vedomostí z oblasti ľudských práv, aj keď nezastupiteľnú úlohu zaujímajú aj médiá a stále viac sa v živote človeka presadzujúci internet.

**Graf č. 9**

Zaujímavý je poznatok, že neinformovanosť potvrdilo najviac žiakov pochádzajúcich z veľkých miest do 100 000 obyvateľov a  z veľkomiest a z Trnavského kraja (TT 11,8%). Najmenej deklarovali chýbajúce vedomosti respondenti zo Žilinského kraja, len 2,1%.

**Graf č. 10**

**Porovnaním súboru žiakov základných škôl a  žiakov stredných škôl** vo vzťahu k zdroju informácií o právach dieťaťa sa zistilo, že absenciu informácií o ľudských právach pociťujú výrazne viac stredoškoláci ako mladší žiaci (SŠ 6,6%, ZŠ 2,4%). Sú to žiaci základných škôl, ktorí častejšie označovali učiteľa, spolužiakov a rodičov ako zdroj poznatkov, zatiaľ čo u žiakov stredných škôl vyššie zastúpenie vykazovali médiá a najmä internet. Kamarátov ako zdroj informácií uvádzalo približne 9% oslovených. Poradie preferencie osôb je pritom za obidva súbory identické.

**Porovnaním výsledkov za sledované roky 2007 až 2016** sa potvrdil mierne pozitívny trend. Len 4,5% oslovených žiakov základných a stredných škôl uviedlo, že nemá informácie o základných právach dieťaťa. Súčasne klesá percento tých, ktorí konkrétny dokument o právach dieťaťa (Dohovor o právach dieťaťa) ako aj iné všeobecné dokumenty o ľudských právach nepozná. Aj to svedčí o mierne zlepšujúcej sa situácii v informovanosti mladých ľudí o ľudských právach a právach dieťaťa. Za roky zisťovania stúpa percento žiakov deklarujúcich ako zdroj informácií učiteľov (rok 2007 88,6%, rok 2009 75,2%, rok 2012 82,8%, rok 2014 82,7%, 2016 86,3%). Zároveň stúpa percento tých, ktorí získali informácie z internetu a klesá význam médií. Celkovo sa tak stále viac posilňuje úloha školského vzdelávania v oblasti ľudských práv, ale aj rodiny a informačných technológií.

**Tabuľka č. 5**

|  |
| --- |
| **%** |
| **Zdroj informácií** | **2007** | **2009** | **2012** | **2014** | **2016** |
| učitelia | 88,6 | 75,2 | 82,8 | 82,7 | 86,3 |
| spolužiaci | 6,3 | 6,1 | 7,0 | 6,3 | 6,2 |
| rodičia | 49,6 | 44,7 | 54,3 | 47,1 | 54,2 |
| súrodenci | 5,0 | 4,3 | 5,8 | 5,5 | 6,1 |
| kamaráti | 7,0 | 9,7 | 9,0 | 10,0 | 8,8 |
| médiá | 48,8 | 40,7 | 49,1 | 39,4 | 37,2 |
| internet | 18,5 | 26,4 | 36,0 | 34,0 | 35,1 |
| iný zdroj | 1,4 | 2,7 | 2,0 | 2,1 | 1,7 |
| nikto | 2,9 | 9,7 | 6,1 | 5,0 | 4,5 |

###### Problematika ľudských práv vo vyučovacom procese

S obsahom ľudských práv sa **v procese výučby oboznámilo 37,7%** oslovených žiakov a každý **takmer tretina (31,8%)** uviedla, že problematiku ľudských práv v škole **nepreberali.** Približne **30% (30,5%)** sa však k otázke nevedela alebo nechcela vyjadriť.

**Graf č. 11**

Na základe analýzy **konkrétnych vyučovacích predmetov** sa zistilo, že v odpovediach dominovala **občianska náuka (60,1%)**. **Ostatné predmety boli pod hranicou 10%,** a to etika, dejepis a iný predmet, náuka o spoločnosti, matematika, prírodovedné predmety, slovenský jazyk a náboženská výchova.

Obsah vyučovania obohatený o problematiku ľudských práv prezentovali najmä respondenti z Prešovského kraja, kde až viac ako 60% (61,1%) oslovených uviedlo, že problematika ľudských práv je súčasťou výučby vyučovacích predmetov v škole. Za nimi nasledujú žiaci zo škôl v Trenčianskom a Žilinskom kraji, kde uvedenú skutočnosť potvrdil takmer každý druhý žiak. Naopak, na absenciu problematiky vo vyučovacom procese poukazovali najmä opýtaní z Nitrianskeho a Trnavského kraja, pričom najnižšiu hodnotu dosahuje v odpovediach žiakov z Prešovského kraja (15,3%). S problematikou ľudských práv sa vo vyučovacom procese stretávali častejšie respondenti žijúci vo väčších mestách , najmä však z miest od 10 000 do 50 000 obyvateľov. Všeobecne výučbu ľudských práv potvrdilo približne 40% opýtaných bez rozdielu lokality bydliska.

**Porovnaním údajov za súbory žiakov základných a stredných škôl** sa zistilo, že s problematikou ľudských práv sa oboznámilo v rámci vyučovania v škole 41,3% žiakov základných škôl a 42,6% stredoškolákov. V prostredí stredných škôl došlo k výraznejšiemu  nárastu oproti predchádzajúcemu zisťovaniu (rok 2016 42,6%, 2014 37,1%). Pritom práve stredoškoláci viac ako mladší žiaci volili odpoveď neviem, nezaujali k problematike stanovisko. Je zaujímavé, že sú to žiaci základných škôl, ktorí častejšie deklarovali absenciu vzdelávania v oblasti ľudských práv v procese výučby. Približne tretina žiakov základných aj stredných škôl nevedela na otázku odpovedať. Oblasť ľudských práv a práv dieťaťa je v základných a stredných školách začlenená najmä do učebných osnov predmetov občianska výchova a občianska náuka a náuka o spoločnosti, etika a dejepis. V ostatných predmetoch je problematika ľudských práv spomínaná len okrajovo a vzdelávaná v závislosti od osobnosti pedagóga.

**Z porovnania údajov s výsledkami z predchádzajúceho zisťovania** je zrejmé, že hoci u oslovených žiakov základných a stredných škôl prevláda presvedčenie, že problematika ľudských práv je súčasťou vyučovacieho procesu v škole , stále viac sa ich prikláňa k názoru o nízkom zastúpení ľudskoprávnych tém vo výučbe jednotlivých predmetov. Uvedená skutočnosť môže súvisieť so všeobecným trendom zvyšovania porušovania ľudských práv vo svete.

###### *Záver*

###### *Spracovaný odborný príspevok predstavuje snahu o pohľad na situáciu vzdelávania žiakov základných a stredných škôl v oblasti ľudských práv. Podľa výsledkov výskumu súčasní mladí ľudia disponujú výrazne väčším objemom vedomostí ako pri predchádzajúcich zisťovaniach. Vedia definovať základné ľudské práva a práva dieťaťa, pričom najznámejšími sú pre žiakov: právo na vzdelanie (70,5%), právo na slobodu prejavu, slobodu náboženstva a prístupu k informáciám (41,1%), právo na výchovu, starostlivosť rodičov a rodinu (40,7%) a právo na život, lásku (29,5%). U skúmaných žiakov sa potvrdila prevaha znalostí komplexného dokumentu popisujúceho práva dieťaťa (Dohovor o právach dieťaťa) ako aj*

***znalosť*** *iných dokumentov* ***venujúcich sa ľudským právam a právam dieťaťa. Hoci do roku 2009 sledujeme výraznejší pokles vedomostí u skúmaných žiakov, v súčasnosti zaznamenávame už spomínaný pozitívny trend.*** *Priestor pre vzdelávanie v oblasti ľudských práv vytvára predovšetkým predmet* ***občianska náuka****, ale aj etika, dejepis a iný predmet, náuka o spoločnosti, matematika, prírodovedné predmety, slovenský jazyk a náboženská výchova. Najčastejšie uvádzaným zdrojom poznatkov a informácií z oblasti ľudských práv a práv dieťaťa je jednoznačne učiteľ. Až 86,3% oslovených žiakov základných a stredných škôl označilo* ***učiteľa*** *za osobu, ktorá ich oboznámila s ľudskými právami. Nasledujú* ***rodičia*** *(54,2%),* ***médiá*** *(televízia, rozhlas, tlač – 37,2%) a stále zvyšujúci sa podiel* ***internetu*** *(35,1%)****.*** *Približne* ***každý desiaty*** *žiak sa oboznámil so základnými právami dieťaťa a ľudskými právami prostredníctvom* ***kamarátov.***

*Hoci zistenia dlhodobého monitoringu dokumentujú už naznačené pozitívne trendy vo vzdelávaní ľudských práv je v sledovanej oblasti ešte veľa práce. Je potrebné získané teoretické vedomosti a poznatky skĺbiť s reálnou praxou a formovať tak postoje žiakov v konkrétnych životných situáciách v školskom, rodinnom a občianskom živote. Len tak sa dosiahne želateľný výsledok.*

**Anotácia**

Vzdelávanie a uplatňovanie ľudských práv v školskom a rodinnom prostredí sú témou dlhodobého výskumu realizovaného v oddelení prevencie a výskumov v oblasti mládeže Centra vedecko-technických informácií SR. V príspevku sú spracované najzaujímavejšie výsledky skúmania právneho vedomia žiakov základných a stredných škôl. Zistenia sú komparované s predchádzajúcimi výsledkami s cieľom poukázať na vývojové trendy skúmaného javu.

**Kľúčové slová**

Ľudské práva, právne vedomie, žiaci základných a stredných škôl

1. Kredátus, J.: Ľudské práva v edukačnom procese. MPC Bratislava 2012, s. 68 ISBN 978-80-8052-408-1 [↑](#footnote-ref-1)